Seun hoor oor borgtog ná gru-moord op ouersArgieffoto Die 19-jarige man wat aangekla word van die moord op sy ouers, is in die Pampierstad-landdroshof in die Noord-Kaap borgtog geweier. Tebogo Segae staan tereg op twee aanklagte van moord en het besluit om sy eie verdediging te lei tydens sy borgtogaansoek. Die staatsaanklaer het borgtog teengestaan weens die aard van die misdaad. Volgens Mojalefa Senokoatsane, provinsiale woordvoerder van die Nasionale Vervolgingsgesag (NVG), het die hof borgtog geweier aangesien daar nie dwingende redes aangevoer is oor hoekom Segae op borgtog vrygelaat moet word nie. Die hof het ook beslis dit sal nie in die beste belang van geregtigheid wees om die beskuldigde op borgtog vry te laat nie. Segae moet weer op 20 Oktober in die hof verskyn. Die liggame van Segae se ouers, Stanley (67) en Elizabeth Segae (57), is op 27 Augustus in ŉ veld in Pampierstad gevind. Daar was verskeie wonde aan hul liggame en daar word vermoed dat hulle met ŉ voertuig in die veld gesleep is. Voorlopige ondersoek het die polisie na die egpaar se seun gelei en hy is dieselfde dag in verband met hul dood in hegtenis geneem. Die motief vir die moorde is nog nie bekend nie en die polisie se ondersoek na die voorval duur voort. Enigiemand met inligting oor die voorval word versoek om lt.kol. Myburgh by 082 495 4584 te skakel.